প্রথম ইনিংসে এগিয়ে গিয়েও হরিয়ানার বিরুদ্ধে রঞ্জি ট্রফির ম্যাচে অস্বস্তিতে বাংলা। টপ অর্ডারের ব্যাটসম্যানরা ব্যর্থ হওয়ায় হরিয়ানা কিছুটা হলেও লড়াইয়ে ফিরে এসেছে। তৃতীয় দিনের শেষে বাংলা ২৫০ রানে এগিয়ে। হাতে তিন উইকেট। লাহলির পেস সহায়ক উইকেটে সোমবার, শেষ দিনে সরাসরি জয়ের জন্য ঝাঁপাতে পারে বীরেন্দ্র সহবাগের দল।
রবিবার দ্রুত ফিরে যান আগের দিনের দুই অপরাজিত ব্যাটসম্যান রোহিত শর্মা (৭৮) ও যজুর্বেন্দ্র চাহাল (৪২)। নবম উইকেটে তাঁরা ১০৫ রান জুড়লেও খুব একটা লাভ হয়নি। হরিয়ানা ২২৫ রানে অল আউট হয়ে যায়। প্রথম ইনিংসে বাংলা এগিয়ে ছিল ১০৪ রানে। ম্যাচের নিয়ন্ত্রণ তাঁদের হাতে এই অবস্থায় ব্যাট করতে নেমে বাংলা নিয়মিত ব্যবধানে উইকেট হারাতে শুরু করে।
হরিয়ানার পেসার আশিস হুডার সামনে মনোজ তিওয়ারিরা কেউই স্বস্তিতে ছিলেন না। তৃতীয় দিনের শেষে বাংলা সাত উইকেট হারিয়ে মাত্র ১৪৬ রান তুলেছে। হুডার দাপটে একসময় ৫০ রানের মধ্যেই বাংলা চার উইকেট হারিয়েছিল। একমাত্র সুদীপ চট্টোপাধ্যায় কিছুটা লড়াই করেছেন। তিনি ৪৯ রান করে হুডার বলেই আউট হয়ে যান। তাঁকে কিছুটা সাহায্য করেছেন প্রথম ইনিংসে বড় রান করা প্রমোদ চান্ডিলা। ২৪ রান করে চাহালের বলে ফিরে যান তিনি। ১১ রান করে আউট হন অধিনায়ক মনোজ তিওয়ারি।
আপাতত উইকেটে আছেন প্রথম ইনিংসে ব্যাট হাতে নজর কাড়া উঠতি ক্রিকেটার পঙ্কজ সাউ ও অভিজ্ঞ স্পিনার প্রজ্ঞান ওঝা। বাংলার বাকি ব্যাটসম্যানেরা কেউ দু’অঙ্কের ঘরে পৌঁছতে পারেননি। হুডা ৩৯ রানে চার উইকেট নিয়েছেন।
সংক্ষিপ্ত স্কোর: বাংলা ৩২৯ ও ১৪৬-৭ (সুদীপ চট্টোপাধ্যায় ৪৯, প্রমোদ চান্ডিলা ২৪, আশিস হুডা ৩৯-৪) বনাম হরিয়ানা ২২৫ (রোহিত শর্মা ৭৮, যজুবেন্দ্র চাহাল ৪২, মুকেশ কুমার ৫৩-৪)।